**Direcția de Sănătate Publică a Județului Sibiu**

**COMUNICAT DE PRESĂ**

**SĂPTĂMÂNA EUROPEANĂ A MOBILITĂȚII**

**16 – 22 SEPTEMBRIE 2023**

Lansat în anul 2002, Proiectul European intitulat **Săptămâna Europeană a Mobilității** promovează schimbarea comportamentului în favoarea mobilității active, a transportului public și a altor soluții de transport nepoluante și inteligente.

Evenimentul principal al informării derulate anual în perioada 16-22 septembrie, are loc în data de **22 septembrie și este cunoscut ca „Ziua mondială fără autoturisme”.** Scopul acestei zile este descurajarea, pe cât posibil a circulației cu automobilul personal sau de serviciu, în favoarea deplasării cu bicicleta, a mersului pe jos ori a utilizării transportului în comun.

Mobilitatea prin forme alternative de transport ecologic nepoluant are impact asupra creșterii calității vieții, mai ales în mediul urban și asupra sănătății prin reducerea poluării aerului, a poluării fonice, a accidentelor rutiere, cât și numărului persoanelor obeze.

**Mobilitatea activă** presupune utilizarea formelor nemotorizate de deplasare.

Mobilitatea activă are impact asupra sănătății populației prin reducerea incidenței bolilor cronice netransmisibile⁚ boli cardiovasculare, cancer, boli respiratorii, boli metabolice, afecțiuni psihice.

Potrivit Organizației Mondiale a Sănătății, cel puțin unul din patru adulți și peste 80% din adolescenți nu sunt suficient de activi fizic. Conform aceleiași surse, 7-8% din bolile cardiovasculare, depresii, demențe și aproximativ 5% din cazurile de diabet zaharat de tip 2 ar putea fi prevenite dacă oamenii ar fi mai activi fizic.

Direcția de Sănătate Publică a județului Sibiu desfășoară în perioada **16 – 22** **septembrie 2023** activitatea de informare: **Săptămâna Europeană a Mobilității** cuscopul de a informa *populația generală adultă despre această acțiune în special a celor care folosesc mult mașina personală pentru deplasările urbane și modul cum ne influențează sănătatea.*

*Activitate de informare finanțată de către Ministerul Sănătății prin Programul Național de Evaluare și Promovare a Sănătății. Suportul metodologic este asigurat de Institutul Național de Sănătate Publică.*